|  |  |  |  |
| --- | --- | --- | --- |
| **Suej*隋***

|  |  |  |
| --- | --- | --- |
| ← Južné a severné dynastie | **581 – 618** | dynastia Tchang → Obdobie piatich dynastií a desiatich kráľovstiev → |

 |
| **Geografia**

|  |
| --- |
| Mapa štátu Hranice provincií počas vlády Suejovcov, približne roku 610. |

 |
| Hlavné mesto | Čchang-an |
| **Obyvateľstvo** |
| Počet obyvateľov | približne 46 miliónov v roku 609 |
| Národnostné zloženie | Číňania, Ujguri, Nestoriáni |
| Jazyky | čínština, |
| Náboženstvo | Budhizmus, Konfucianizmus, Taoizmus |
| **Štátny útvar** |
| Štátne zriadenie | Autokracia |
| Mena | čínske peniaze |
| Vznik | 581 |
| Zánik | 618 |
| 

|  |  |  |  |  |  |  |  |
| --- | --- | --- | --- | --- | --- | --- | --- |
| **Predchádzajúce štáty:**

|  |  |
| --- | --- |
| Južné a severné dynastie | Južné a severné dynastie |

 | **Nástupnícke štáty:**

|  |  |
| --- | --- |
| dynastia Tchang | dynastia Tchang |
| Obdobie piatich dynastií a desiatich kráľovstiev | Obdobie piatich dynastií a desiatich kráľovstiev |

 |

 |

**Suej** alebo **Suejovci** (čín. 隋朝, pchin-jin: *Suí Cháo*, 581 – 618), prvýkrát od pádu dynastie Chan v roku 220, po vyše troch storočiach rozdrobenosti, zjednotila severnú a južnú Čínu. Napriek svojmu krátkemu trvaniu sa radí k jednej z najvýznamnejších dynastií v čínskych dejinách a často býva porovnávaná s dynastiou Čchin.

Dejiny
------

Vládcovia dynastie Suej patrili k počínštenej turkickej šľachte. Zakladateľ dynastie Jang Ťien (581 – 605), ktorý je známejší pod jeho posmrtným menom Suej Wen-ti, si najprv podmanil štáty v severnej Číne, a neskôr porazil dynastiu Čchen vládnucu v južnej Číne a pričlenil ju k ríši. 

Počas vládnutia tejto dynastie došlo k rozvoju poľnohospodárstva. Zaviedol sa takzvaný "systém rovných polí", ktorý znížil sociálne rozdiely medzi bohatými a chudobnými. Roku 608 bol dokončený Veľký čínsky kanál, ktorý spojil mestá Jang-čou na rieke Jang-c’-ťiang a Luo-jang na rieke Chuang-che. V roku 610 bol kanál potiahnutý až do Pekingu. Hlavný význam kanálu spočíval v zásobovaní severu Číny plodinami z juhu.

Vládcovia dynastie Suej taktiež zaviedli jednotnú menu, posilnili obranu ríše rozšírením Veľkého čínskeho múru, centralizovali moc a podporovali šírenie budhizmu. Dva roky po svojom nástupe na trón začal Jang Ťien budovať nové hlavné mesto Čchang-an, nachádzajúce sa južne od dnešného Si-anu. Nové hlavné mesto malo pravidelný šachovnicový pôdorys a pojalo až 1 milión ľudí, čo z neho robilo jedno z najväčších miest vtedajšieho sveta.

Pád
---

Po smrti Jang Ťiana nastúpil roku 605 na trón cisár Jang-ti. Jang-ti viedol v rokoch 612 až 614 tri neúspešné vojenské kampane proti severokórejskému štátu Kogurjó a roku 615 prehral vojnu s ríšou východných Turkov, čo výrazne poškodilo imidž dynastie. Konfiškácia potravín armádou pre jej nákladné kampane spôsobila hladomor a následne roľnícke povstanie. Roku 617 odišiel cisár na juh, kde bol zavraždený. Po ňom nastúpil na trón cisár Kong-ti (617 – 618), ktorý však vládol len formálne. Na severe Číny, ktorý ostal prakticky bez vlády, využil situáciu generál Li Juan, dobyl hlavné mesto Čchang-an a založil dynastiu Tchang, ktorá vládla nasledujúce tri storočia.

Iné projekty
------------

Commons
* Spolupracuj na Commons Commons ponúka multimediálne súbory na tému **Suej (dynastia)**

Externé odkazy
--------------

* FILIT – zdroj, z ktorého pôvodne čerpal tento článok.